Foto: FAH, N1



PREMIJER Andrej Plenković, kojeg na životu održava šarolika koalicija, rekorder je u broju gomilanja državnih dužnosnika. Sakupio ih je čak 151. To je dvadeset i pet dužnosnika više nego iz Milanovićevog doba, odnosno čak duplo više nego u vrijeme Jadranke Kosor. Za Plenkovićevog ministra Lovru Kuščevića ne samo da to ne predstavlja problem, nego prilično iritantno uspoređuje dužnosnike sa zaposlenicima Microsofta.



"Ne bih rekao da sustav košta, jer ljudi rade. Koliko koštaju Microsoft, njegovi zaposlenici? Mi radimo i svi dužnosnici rade svoj posao i zarađuju svoju plaću", rekao je sinoć za Novu TV aktualni ministar uprave.



Koprić: Dužnosnici se politički imenuju



O Kuščevićevoj neprikladnoj izjavi i Zakonu o lokalnoj samoupravi razgovarali smo s Ivanom Koprićem, vodećim stručnjakom za javnu upravu i članom SDP-ovog Savjeta za lokalnu i mjesnu samoupravu.



"Dužnosnici se politički imenuju, a njihovo obnašanje političke dužnosti nije isto što i rad koji je provjerljiv na tržištu", kratko se u telefonskom razgovoru Koprić osvrnuo na ministrovu usporedbu s Microsoftom, jednoj od tri najveće tehnološke kompanije na svijetu.



Osim gomilanja državnih dužnosnika, brine ga i nacrt Zakona o lokalnoj samoupravi, koji bi trebao biti hitno usvojen do kraja godine, a prema kojemu će načelnici postati – svemoćni.



"Već je Milanovićeva vlada napravila korak unatrag imenujući političke savjetnike jer je političkim strankama na vlasti trebalo mjesta za zbrinjavati ljude. A sada s Plenkovićevom vladom to je postala prava pošast s državnim tajnicima i pomoćnicima ministara koji onemogućavaju da se u upravi radi profesionalno", komentirao je za Index.



Kuščević radi svinjarije koje će se teško popraviti



Upozorava kako se kroz medije pušta svojevrsna udica za javnost da bi se mogao ograničiti broj mandata za gradonačelnike 2025. godine.



"Gdje će biti Kuščević 2025.? Može nam isto tako obećati da će nam 2025. stanove obložiti zlatom. Ništa ga to ne košta. Radi svinjarije u sustavu koje će se teško popraviti", rekao je.



Ono što je puno važnije jest neograničena moć načelnika, što će im omogućiti novi zakon. U javnosti je manje poznato da postoji niz odredbi koji idu za tim da se onemogući bilo kakva profesionalizacija lokalne samouprave, ističe Koprić. Primjerice, profesionalne pročelnike će se moći jednostavnije micati, da bi se dovodili vlastiti ljudi iz političkih stranaka.



Perverzija s upravnim vijećima i nadzornim odborima



Ne samo to, nego načelnici neće više trebati obavještavati predstavničko tijelo ni tko su predstavnici lokalne vlasti u upravnim vijećima ili nadzornim odborima lokalnih poduzeća i ustanova.



"Zamislite koja je to perverzija. Predstavničko tijelo osniva te ustanove, a neće biti čak ni obaviješteni tko su predstavnici te lokalne jedinice," kazao je.



Isto tako, upozorio je da ministar uprave ništa ne radi oko decentralizacije i teritorijalnih promjena što od nas traži EU.



"Kroz taj nacrt zakona pokazuje se politički primitivizam, želja da autoritarni lokalni političari kontroliraju apsolutno sve na lokalnoj i županijskoj razini ", zaključio je.

Tekst se nastavlja ispod oglasa